Foto: Reuters Qozog‘iston «Boyqo‘ng‘ir» majmuasining ijarasi uchun o‘tgan yillar davomida 2 mlrd 645 mln dollar mablag‘ oldi. Bu haqda mamlakat bosh vaziri Bakitjan Sagintayevning parlament deputatlari so‘roviga javobida xabar qilinadi. Hukumat rahbarining ta’kidlashicha, majmuani ijaraga berishdan olingan mablag‘larni ishlatish masalasi respublika byudjyet qonunchiligiga muvofiq hal qilinmoqda. Bundan tashqari, Qozog‘iston va Rossiya o‘rtasida 2004 yil 9 yanvarda imzolangan bitimga ko‘ra, qozog‘istonlik va rossiyalik mutaxassislar hamda tashkilotlar kosmodromda qo‘shma loyihalarni amalga oshirishda bir xil sharoitda ishtirok etadi. Shuningdek ta’kidlanishicha, muassasada ishlovchi Boyqo‘ng‘ir shahri aholisi fuqaroligidan qat’i nazar, RF qonunchiligiga muvofiq ish haqi oladi. Bunda Rossiya davlat sirlari bilan bog‘liq ishlar istisno sanaladi. Ma’lumot uchun, Rossiya kosmodromni 1994 yildan beri ijaraga oladi.